CELEX: C2005/115/29
Language: lv
Date: 2005-05-14 00:00:00
Title: lieta C-136/05: Prasība pret Luksemburgas Lielhercogisti, ko Eiropas Kopienu Komisija iesniedza 2005. gada 22. martā

14.5.2005   
            
            
               LV
            
            
               Eiropas Savienības Oficiālais Vēstnesis
            
            
               C 115/16
            
         Prasība pret Luksemburgas Lielhercogisti, ko Eiropas Kopienu Komisija iesniedza 2005. gada 22. martā
   (lieta C-136/05)
   (2005/C 115/29)
   tiesvedības valoda — franču
   Eiropas Kopienu Tiesā 2005. gada 22. martā izskatīšanai ir iesniegta prasība pret Luksemburgas Lielhercogisti, ko cēla Eiropas Kopienu Komisija, kuru pārstāv Enriko Traversa [Enrico Traversa] un Deniss Martins [Denis Martin], pārstāvji, kas norādīja adresi Luksemburgā.
   Prasītājas prasījumi Tiesai ir šādi:
   
               —
            
            
               atzīt, ka, neveicot pasākumus, kas vajadzīgi, lai izpildītu Tiesas 2003. gada 6. martā pasludināto spriedumu lietā C-478/01 attiecībā uz patentu pilnvaroto pienākumu, sniedzot pakalpojumus, norādīt adresi pie kāda no atzītajiem pilnvarotajiem, Luksemburgas Lielhercogiste nav izpildījusi pienākumus, ko tai uzliek EKL 49. un 10. pants;
            
         
               —
            
            
               uzlikt Luksemburgas Lielhercogistei par pienākumu samaksāt Komisijai sodanaudu EUR 9100 apmērā par katru lietā C-478/01 pasludinātā spriedumā izpildes kavējuma dienu, skaitot no sprieduma šajā lietā pasludināšanas dienas līdz dienai, kad spriedums lietā C-478/01 tiks izpildīts;
            
         
               —
            
            
               piespriest Luksemburgas Lielhercogistei atlīdzināt tiesāšanās izdevumus.
            
         Pamati un galvenie argumenti
   2003. gada 6. martā lietā C-478/01 pasludinātajā spriedumā Tiesa nosprieda:
   
      “Attiecībā uz patentu pilnvaroto pienākumu, sniedzot pakalpojumus, norādīt adresi pie kāda no atzītajiem pilnvarotajiem, un ņemot vērā to, ka Luksemburgas valdība nav sniegusi informāciju par 1992. gada 20. jūlija likuma ”Par izgudrojumu patentu regulējuma grozījumiem“ 85. panta 2. punkta un 1988. gada 28. decembra likuma, kas regulē pieeju amatnieka, komersanta, rūpnieka profesijām, kā arī noteiktām brīvajām profesijām, 19. un 20. panta precīziem piemērošanas nosacījumiem, Luksemburgas Lielhercogiste nav izpildījusi pienākumus, ko tai uzliek, attiecīgi, EKL 49. un 10. pants.”
   
   Atbilstoši EKL 228. pantā paredzētajai procedūrai Komisija ar 2003. gada 19. decembra vēstuli atgādināja Luksemburgas Lielhercogistei par nepieciešamību pildīt pienākumus, kas izriet no lietā C-478/01 pasludinātā sprieduma, un aicināja to divu mēnešu termiņā iesniegt savus apsvērumus.
   Tā kā atbilde uz šo vēstuli netika sniegta, Komisija ar 2004. gada 9. jūlija vēstuli sniedza Luksemburgas iestādēm argumentētu atzinumu.
   Arī uz argumentēto atzinumu netika sniegta atbilde.
   Tā kā Luksemburgas iestādes neatbildēja nedz uz brīdinājuma vēstuli, nedz arī uz Komisijas paziņoto argumentēto atzinumu, neapstrīdams ir tas, ka tās līdz šai dienai nav veikušas pasākumus, kas vajadzīgi, lai izpildītu lietā C-478/01 pasludināto spriedumu.
   Saskaņā ar EKL 228. panta 2. punkta otrās daļas otro teikumu, Komisija prasībā norāda sodanaudas vai kavējuma naudas summas apmēru, kas jāmaksā attiecīgajai dalībvalstij un ko Komisija konkrētajos apstākļos uzskata par piemērotu.
   Šajā lietā Komisija uzskata, ka sodanauda EUR 9100 par dienu apmērā atbilst pārkāpuma smagumam un ilgumam, ņemot vērā nepieciešamību piešķirt šai sodanaudai nepieciešamo preventīvo iedarbību.